CONSILIUL LOCAL  TIMIŞOARA                                                              Aprobat,

Direcţia  de Asistenţă Socială Comunitară Timişoara                                      PRIMAR 


Nr. 599/02.03.2009                                                            Dr. Ing.  Gheorghe Ciuhandu

REFERAT

privind aprobarea prelungirii susţinerii financiare prin încheierea unei convenţii de parteneriat între Consiliul Local al Municipiului Timişoara şi Societatea Română Speranţa pentru furnizarea serviciilor sociale  la nivelul Municipiului Timişoara  

Societatea Română Speranţa, cu sediul în Timişoara, str. Fagului nr. 17, este o organizaţie neguvernamentală, înfiinţată în anul 1990, care furnizează servicii sociale specializate destinate persoanelor cu handicap mintal (copii şi adulţi)  şi  familiilor acestora.
Printre serviciile sociale oferite se numără Centrul de tip „Respite Care” destinat persoanelor cu handicap mental ( copii şi adulţi cu vârsta până la 20 de ani) provenind din familii aflate temporar în situaţie de criză şi familiilor acestora, situat în Timişoara, str. Ana Ipătescu nr. 54.
Prin  Hotărârea Consiliului Local al Municipiului Timişoara nr. 92 din data de 30.03.2004, a fost aprobată colaborarea între Consiliul Local al Municipiului Timişoara şi Societatea Română Speranţa în vederea administrării unui Centru de tranzit pentru copiii cu handicap mental a căror familie se află temporar în imposibilitatea de a-şi îngriji copilul. În acest sens a fost încheiat un Contract de asociere, pe o perioadă de 5 ani, al cărui obiect îl constituie stabilirea condiţiilor asocierii în ce priveşte administrarea Centrului de tip „Respite Care”, respectiv subvenţionarea din partea Consiliului Local al Municipiului Timişoara a plăţii salariilor a 6 angajaţi pe posturi de pedagog de recuperare.
Menţionăm că prin Hotărârea Consiliului Local al Municipiului Timişoara nr. 211/19.06.2007 a fost modificat art. 1 din Hotărârea Consiliului Local al Municipiului Timişoara nr. 92/03.03.2004, unde se precizează ca obligaţie a Consiliului Local al Municipiului Timişoara - să asigure Societăţii Române Speranţa, plata salariilor a 6 angajaţi pe posturi de pedagog de recuperare şi a unui bucătar – la nivelul de salarizare  asigurat angajaţilor din cadrul instituţiilor publice subordonate Consiliului Local al Municipiului Timişoara. 
Prin adresa nr. 428/16.02.2009 înregistrată la Direcţia de Asistenţă Socială Comunitară,  Societatea Română Speranţa solicită continuarea susţinerii financiare a activităţii Centrului „Respite Care”, în anul 2009.
Precizăm că Direcţia de Asistenţă Socială Comunitară ca serviciu public de asistenţă socială aflat în subordinea Consiliului Local al Municipiului Timişoara, furnizează în prezent servicii destinate persoanelor cu handicap, copii şi adulţi, prin Serviciul pentru Protecţia Persoanelor cu Handicap şi Serviciul Centrul de zi pentru copii cu dizabilităţi „Podul Lung”.

Din experienţa de până acum, s-a constatat necesitatea asigurării unei continuităţi a serviciilor acordate, prin găzduirea pe o perioadă determinată a copiilor într-un Centru de tip „Respite Care” care furnizează servicii specializate, după cum urmează: găzduire, îngrijire, recuperare, asistenţă şi consiliere de natură psiho-pedagogică şi socială,  asigurarea alimentaţiei şi a continuităţii tratamentului medical. 

Prin urmare prin finanţarea acestui tip de serviciu se vine în sprijinul atât a persoanelor cu handicap mental provenind din familii aflate în situaţii de criză cât şi  aparţinătorilor acestora. De asemenea, prin încheierea unui parteneriat, în baza căruia Societatea Română Speranţa ar obţine prelungirea susţinerii financiare, Direcţia de Asistenţă Socială Comunitară ar avea avantajul de a referi cu prioritate cazurile care au nevoie de acest tip de serviciu. 

Precizăm că Societatea Română Speranţa dispune de capacitatea financiară de a suporta finanţarea din resurse proprii a următoarelor categorii de cheltuieli efectuate pentru funcţionarea serviciului amintit: întreţinerea imobilului care se află  în proprietatea societăţii, 
Achiziţionarea materialelor igienico-sanitare,suportarea alocaţiei de hrană pentru copii, asigurarea transportului copiilor şi achiziţionarea de  materiale didactice şi consumabile. 
Luând în considerare cele menţionate, în temeiul art.33, lit.(d) şi art.40 din Legea nr. 47/2006 privind sistemul naţional de asistenţă socială, şi în conformitate cu prevederile art.36 alin.2, lit.”d” şi  lit.”e”, alin. 6 lit.” a” pct.2 şi alin 7, lit. „a” din Legea  nr. 215/2001 privind administraţia publică locală, republicată,  propunem:
· aprobarea prelungirii susţinerii financiare prin încheierea unei convenţii de parteneriat între Consiliul Local al Municipiului Timişoara şi Societatea Română Speranţa, pe o perioadă de un an;

· asigurarea plăţii salariilor pentru cele 7 persoane ( 6 pedagogi de recuperare – normă întreagă, un bucătar - normă întreagă) se va realiza conform sistemului de stabilire a salariilor de bază în sectorul bugetar.
La prezentul referat anexăm în copie următoarele:
· solicitarea Societăţii Române Speranţa nr. 428 din data de 16.02.2009,

· Hotărârea nr. 92/03.03.2004 prin care a fost aprobată colaborarea între Consiliul Local al Municipiului Timişoara şi Societatea Română Speranţa,
·  Hotărârea nr. 211/19.06.2007 prin care a fost modificat art.1din Hotărârea nr. 92/03.03.2004,
· Contractul de asociere între Consiliul Local al Municipiului Timişoara şi Societatea  
Română Speranţa.

